C 47/96
BG
Официален вестник на Европейския съюз
7.2.2023 г.
Сряда, 6 юли 2022 r.
43. призовава органите на Босна и Херцеговина да увеличат усилията си за създаването на общ регионален пазар с цел задълбочаване на интеграцията в Западните Балкани и за установяването и гарантирането на свободното движение на хора, стоки, услуги и капитали в региона като трамплин в процеса на присъединяване към ЕС; подчертава, че всички схеми за регионално икономическо сътрудничество в Западните Балкани следва да бъдат приобщаващи и приемливи за шестте държави, установявайки равнопоставено сътрудничество, като същевременно се подкрепя по-нататъшното привеждане на правилата в съответствие със стандартите на ЕС и с достиженията на правото на ЕС; в този контекст изразява загриженост по отношение на инициативата „Отворени Балкани“, която не обхваща всичките шест държави, и е убеден, че тя следва да се основава на правилата на ЕС и да допринася за процеса на интегриране в ЕС; 44. припомня необходимостта от приемане на подобрени закони на държавно равнище в областта на природния газ и електроенергията, възобновяемите енергийни източници, енергийната ефективност и климата, което да доведе до устойчив социално-икономически преход от въглища и значително смекчаване на енергийната бедност, както и необходимостта от увеличаване на действията за опазване на околната среда и на природата, а също така и на амбицията в посока към екологичен преход чрез хармонизиране на законодателството в областта на околната среда и приемането на стратегия за опазване на околната среда; настоятелно призовава органите на Босна и Херцеговина да гарантират по-голямо съответствие със стандартите и целите на политиката на ЕС в областта на опазването на климата и енергетиката в съответствие с Европейския зелен пакт и Зелената програма за Западните Балкани; 45. призовава Босна и Херцеговина да завърши изготвянето на националния план в областта на енергетиката и климата в съответствие с необходимата амбиция в областта на енергетиката и климата за 2030 г.; 46. отбелязва някои положителни развития с оглед на опазването на околната среда по инициатива на местни екологични организации и организации на гражданското общество; настоятелно призовава Босна и Херцеговина да зачита призивите на своите граждани за опазване на реките, по-специално при изпълнението на проекти за изграждане на инфраструктура и други обществени блага; 47. изразява загриженост относно текущите планове за увеличаване на капацитета за производство на енергия от въглища; призовава за повече усилия за постигане на устойчив на изменението на климата преход и на устойчив енергиен преход, основан на възобновяеми енергийни източници, енергийна ефективност и интеграция на енергийния пазар, чрез насочване на инвестициите и осигуряване на подкрепа за работниците, които се нуждаят от преквалификация; настоятелно призовава органите на Босна и Херцеговина да се откажат от новите съоръжения за производство на въглища, финансирани от Китай, които са в противоречие с правилата на ЕС за държавна помощ и с ангажиментите на страната в контекста на Зелената програма; 48. препоръчва публичните инвестиции да се съсредоточат върху устойчиви проекти, насочени към постигане на напредък в социалната пазарна икономика, улесняване на екологичния и цифровия преход и намаляване на силното замърсяване на въздуха, включително в неговия трансграничен характер, и да използват пълноценно икономическия и инвестиционен план за Западните Балкани; подчертава необходимостта от значително подобряване на предварителните оценки на въздействието върху околната среда с пълноценното участие на местните общности, гражданското общество и независими експерти с оглед на увеличаване на прозрачността и необходимостта от по-ефективно наказателно преследване на престъпленията срещу околната среда; 49. подчертава значението на зачитането на суверенитета на Босна и Херцеговина при изпълнението на инфраструктурни проекти в Босна и Херцеговина, по-специално проекти, включващи дружества от трети държави;
Принципи на правовата държава 50. подчертава, че принципите на правовата държава и съдебната реформа са гръбнакът на демократичната трансформация, като гарантират правна сигурност, прозрачност, достъп до правосъдие и недискриминация; 51. призовава спешно да бъдат предприети действия за справяне с широкоразпространеното селективно правосъдие, обсебването на държавата от частни интереси, непотизма, връзкарството, корупцията по високите етажи на властта и навлизането на престъпни групи, включително чрез отдавна закъснели актуализации на нормативната уредба относно почтеността в съдебната система, проверките на имуществото, конфликтите на интереси, обществените поръчки, достъпа до информация, защитата на свидетелите и преструктурирането на държавните предприятия; отново изтъква неотложната необходимост от съдебна реформа в Босна и Херцеговина с цел повишаване на професионализма и почтеността на съдебната система въз основа на 14-те основни приоритета и на препоръките от доклада Прибе от 2019 г., като се гарантира пълната ѝ институционална и финансова независимост, постановят се решения по големия брой висящи дела и се засили наблюдението на резултатите, постигани от участниците в съдебната система; изразява съжаление относно възпрепятстването на подобна реформа от страна на лица, заемащи политически и съдебни длъжности;